b'\n_START_ARTICLE_\nNazca\n_START_PARAGRAPH_\nNazca (v\xc4\x8dasih napisano Nasca) je mesto in provinca ob ju\xc5\xbeni obali Peruja. Prav tako se ime uporablja za kulturo Nazca, ki je uspevala na tem obmo\xc4\x8dju med letoma 100 pred na\xc5\xa1im \xc5\xa1tetjem in 750 na\xc5\xa1ega \xc5\xa1tetja. Bili so avtorji Nazca \xc4\x8drt, njihovo je bilo romarsko mesto Cahuachi, poznani so po izgradnji impresivnega sistema podzemnih vodovodov imenovanih puquios, ki delujejo \xc5\xa1e danes._NEWLINE_Mesto Nazca je glavno mesto province Nazca, v regiji Ica Ica. Le\xc5\xbei na nadmorski vi\xc5\xa1ini okoli 588 m in ima okoli 60.000 prebivalcev. Danes se prebivalci ve\xc4\x8dinoma ukvarjajo s kmetijstvom (bomba\xc5\xbe, grozdje) in turizmom.\n_START_SECTION_\nZgodovina\n_START_PARAGRAPH_\n\xc5\xa0panci, pod vodstvom podkralja Garc\xc3\xade Hurtada de Mendoze, markiza Ca\xc3\xb1e\xc5\xa1kega, so pri\xc5\xa1li leta 1591. Za potrebe vzdr\xc5\xbeevanja planta\xc5\xbe so v stoletjih okupacije naselili mnogo \xc4\x8drnskih su\xc5\xbenjev, ki so vplivali na kulturo do dana\xc5\xa1njih dni (ples, glasba, hrana)._NEWLINE_Mestne pravice je naselje Nazca dobilo 29. avgusta 1821, 2. julija 1855 je nastalo okro\xc5\xbeje, kasneje, 23. januarja 1943 pa provinca._NEWLINE_Dne 12. novembra 1996 ob 11 uri 59 min po lokalnem \xc4\x8dasu (16:59 GMT \xc4\x8dasu) je mo\xc4\x8dan potres 6,4 stopnje po Richterjevi lestvici (v sredi\xc5\xa1\xc4\x8du potresa na morju je bilo 7,7 stopnje) skoraj v celoti uni\xc4\x8dil mesto Nazca in njegovo okolico. Bilo je le 17 smrtnih \xc5\xbertev, vendar pa 1.500 ranjenih in okoli 100.000 jih je ostalo brez strehe nad glavo. Uni\xc4\x8dene so bile skoraj vse stare hi\xc5\xa1e (8000 zgradb) iz opeke. Nazco so v naslednjih 12 letih v celoti obnovili._NEWLINE_V muzeju Antonini se nahaja zbirka arheolo\xc5\xa1kih predmetov razli\xc4\x8dnih stopenj kulture Nazca, kot tudi trofejne glave, glasbeni instrumenti (panove pi\xc5\xa1\xc4\x8dali), tekstil, mumije, itd. Eksponati so rezultat izkopavanj v Cahuachi, najve\xc4\x8djem obrednem sredi\xc5\xa1\xc4\x8du, Chauchilli in drugih krajih okrog Nazce. Muzej ponuja tudi mo\xc5\xbenost ogleda kanala Bisambra, ki prikazuje vodovodni sistem zgrajen v \xc4\x8dasu kulture Nazca.\n_START_SECTION_\nPodnebje\n_START_PARAGRAPH_\nNazca je eden izmed najbolj su\xc5\xa1nih krajev na svetu, s povpre\xc4\x8dno letno koli\xc4\x8dino padavin do 25 mm. Vreme kroji Humboldt tok, ki nosi vodo iz Antarktike ob zahodni obali Ju\xc5\xbene Amerike. Ta hladna voda hladi zrak in zmanj\xc5\xa1uje nabiranje vlage v oblakih, zelo pogosta pa je megla._NEWLINE_Temperature se gibljejo med 10 \xcb\x9aC in 32 \xcb\x9aC, povpre\xc4\x8dno dnevno okoli 21 \xcb\x9aC. Poletni meseci (od novembra do marca) so suhi, son\xc4\x8dni in vro\xc4\x8di. V zimskem \xc4\x8dasu (od junija do avgusta) se megla dviga od obale proti hribom, zato so temperature zmerne.\n_START_SECTION_\nNazca \xc4\x8drte\n_START_PARAGRAPH_\nGeoglifi iz Nazce ali "Nazca \xc4\x8drte" so serija geometrijskih oblik, kilometri \xc4\x8drt in velikih risb \xc5\xbeivalskih figur (nekatere so velike kot nogometno igri\xc5\xa1\xc4\x8de), zgrajenih na pu\xc5\xa1\xc4\x8davskih tleh. Razberemo jih lahko le iz ve\xc4\x8dje vi\xc5\xa1ine. O tem kako so nastale je ve\xc4\x8d teorij. Razni raziskovalci posku\xc5\xa1ajo razlo\xc5\xbeiti tehniko, kako so te \xc4\x8drte nastale. Da so se ohranile je pripisati suhemu podnebju in temu, da so zgrajene iz rde\xc4\x8dega pu\xc5\xa1\xc4\x8davskega kamenja in svetlej\xc5\xa1e zemlje, kar se opazi iz vi\xc5\xa1ine. Risbe se raztezajo na povr\xc5\xa1ini pribli\xc5\xbeno 500 km\xc2\xb2, najve\xc4\x8dje imajo premer tudi do 200 metrov._NEWLINE_\xc4\x8cemu so risbe slu\xc5\xbeile je prav tako predmet razprav. Nekateri raziskovalci pravijo, da so bile ustvarjene za bogove, drugi menijo, da je bil neke vrste astronomski koledar oziroma pripomo\xc4\x8dek za sajenje in \xc5\xbeetev pridelkov. \xc4\x8crte so prou\xc4\x8devali strokovnjaki razli\xc4\x8dnih disciplin. Antropologi, arheologi in astronomi, ki pa do danes niso na\xc5\xa1li trdnih dokazov za nobeno od teorij._NEWLINE_Konkvistador in kronist Pedro de Cieza de Leon jih prvi\xc4\x8d omenja leta 1547. Opisal je nekaj znakov narisanih na pobo\xc4\x8djih, katerih obliko je lahko opazil s tal. V moderni dobi so \xc4\x8drte prvi\xc4\x8d opazili leta 1920, ko so z letali preleteli perujsko pu\xc5\xa1\xc4\x8davo. Leta 1927 je Toribio Mejia Xespe, perujski zdravnik in antropolog kot prvi znanstvenik za\xc4\x8del raziskovati pojav, ki ga je imenoval "velike inkovske spominske artefakte". Sistemati\xc4\x8dno in znanstveno raziskovanje \xc4\x8drt se je za\xc4\x8delo leta 1930 pod vodstvom Paula Kosoka in Marie Reiche. Reichejeva je \xc4\x8drte raziskovala od leta 1946 pa vse do svoje smrti leta 1998 in lobirala za zavarovanje in ohranitev. Po njeni zaslugi so Nazca \xc4\x8drte dodane na UNESCO-v seznam leta 1995.\n_START_SECTION_\nCahuachi\n_START_PARAGRAPH_\nArheolo\xc5\xa1ki center Cahuachi se nahaja 30 km zahodno od mesta Nazca. Razprostira se na 150 ha suhih hribov in sipin in je eden najbolj poznanih najdi\xc5\xa1\xc4\x8d predkolumbovskih civilizacij v Andih. Po svetu slovi po fini lon\xc4\x8denini in skrivnostnih \xc4\x8drtah in \xc5\xa1tevilkah narisanih na ravnicah Palpa in San Jose. Ta kultura se je razvila v kotlini Rio Grande, pribli\xc5\xbeno 400 kilometrov ju\xc5\xbeno od Lime in nedale\xc4\x8d od morja._NEWLINE_Gre za kompleks piramid, ki jih je ustvarilo ljudstvo Nazcas, ki imajo na vrhu veliko teraso in pokrite prostore. Na vrhu glavnih templjev naj bi bile velike sobe z ve\xc4\x8d deset stolpi. Ve\xc4\x8dina teh piramid je bilo opu\xc5\xa1\xc4\x8denih med 5. in 6. stoletjem n.\xc5\xa1t._NEWLINE_Piramidaste templje so gradili na fosilnih pe\xc5\xa1\xc4\x8denih sipinah. Ni\xc5\xbeji deli, manj\xc5\xa1e gomile, ulice in trgi dajejo podro\xc4\x8dju mestni videz, vendar je bil Cahuachi obredno sredi\xc5\xa1\xc4\x8de, sveti cilj romarjev Nazca med letoma 100 in 500 na\xc5\xa1ega \xc5\xa1tetja._NEWLINE_Na slovesnostih so gradili templje, pri \xc4\x8demer so uporabljali na tiso\xc4\x8de sto\xc5\xbe\xc4\x8dastih ali klinastih opek. Vsaka sodelujo\xc4\x8da skupnost je dokazala svojo pripadnost verski skupnosti s petjem, plesom. V Cahuachije na pretek ostankov panovih pi\xc5\xa1\xc4\x8dali in bobnov, \xc5\xbertvovanih lam in morskih pra\xc5\xa1i\xc4\x8dkov, finih tkanin, \xc4\x8dlove\xc5\xa1kih grobov in keramike.\n_START_SECTION_\nPromet\n_START_PARAGRAPH_\nV bli\xc5\xbeini Nazce obratuje manj\xc5\xa1e letali\xc5\xa1\xc4\x8de, imenovano Maria Reiche Neuman Airport, ki se uporablja predvsem za turisti\xc4\x8dne lete nad Nazca \xc4\x8drtami._NEWLINE_Mesto je z drugimi kraji povezano preko Panameri\xc5\xa1ke ceste, z obalo pa s cesto Interoceanico.'